text: Manifest del nou lector – La invitació a la lectura
  19 Setembre 2015 by jcentell
  Manifest del nou lector
  Ned Hayes. Foto extreta del seu compte twitter
  L'escriptor americà, resident a Seattle, Ned Hayes ha publicat a la seva pàgina web un emotiu Manifest del lector. L'he conegut a través d'en Kepa Osoro, un agitador cultural, amic i defensor de les biblioteques escolars.
  Podeu llegir el manifest en versió anglesa entrant a http://nednote.com/readersmanifesto/
  Ned Hayes defensa que en aquesta era digital d'Android, iPads, Facebook i Instagram, necessitem impulsar un Manifest del nou lector que recordi la diferència que suposa apostar per la lectura.
  En una traducció sui generis que he fet, el Manifest del lector diu:
  Com a lector,
  Quan estic avorrit, en lloc de jugar amb el mòbil o la tablet, llegeixo una història.
  Si disposo d'un momentet més, vaig a llegir al bany en lloc de remenar el meu telèfon mòbil.
  Quan em desperto al matí, llegeixo un capítol del meu llibre en comptes de mirar el correu electrònic o fer alguna entrada a les xarxes socials. Perquè sé que amb un bon llibre seré més feliç i estaré més preparat per al dia que m'espera.
  A la nit, quan vaig al llit, llegeixo un altre capítol del llibre en comptes de fer una última revisió del correu electrònic o a les xarxes socials. Perquè sé que acabar el dia amb un bon llibre em farà més feliç, dormiré millor i tindré somnis agradables.
  Llegeixo un llibre quan estic avorrit esperant el torn a la parada del mercat, en lloc de remenar el mòbil. I converso amb les persones que m'envolten i escolto les seves històries.
  Llegeixo als avions. Llegeixo als autobusos. Llegeixo al metro. Llegeixo als trens. Llegeixo als submarins. Llegeixo als portaavions. Llegeixo a tot arreu!
  De fet, llegeixo al metro i l'autobús fins i tot si la distància és curta; només una o dues frases que m'ajuden a reflexionar, en lloc de revisar les xarxes socials per veure la última i insípida actualització. Llegeixo i reflexiono sobre un poema que em deixa una petja significativa i de llarga durada.
  Quan estic avorrit, trec el meu llibre i em submergeixo en un món alternatiu, ple de sorpreses i coneixements, en lloc de revisar el meu telèfon. Puc, si m'he oblidat el meu llibre, simplement avorrir-me i deixar que creixi la creativitat emergent a través del meu moment d'avorriment.
  Llegeixo mentre espero. Llegeixo quan espero per a una cita. Llegir quan espero per començar una entrevista. Llegeixo quan espero una trucada telefònica. Llegeixo quan el meu vol es retarda. Llegeixo quan el meu autobús s'ha quedat encallat enmig del trànsit. Llegeixo quan he d'esperar, en lloc de fer qualsevol altra cosa.
  Llegeixo en els moments de descans a la feina. Llegeixo en els moments de descans a casa. Llegeixo quan no tinc descans i només vull saber què passa després a la història que he començat.
  Quan estic amb els meus fills, apago el telèfon i llegeixo amb ells, o els hi llegeixo. Sempre recordaran aquest moment al llarg de les seves vides.
  Quan estic amb els meus pares o germans, apago el mòbil i em concentro en ells. Sempre els miro als ulls i parlo amb ells.
  Quan estic amb els meus amics, em centro en ells, o els llegeixo en veu alta. I si no els agrada, potser és hora de trobar nous amics.
  Escric ressenyes dels meus llibres favorits i comento a la gent els llibres que m'agraden i que estimo.
  Llegeixo quan estic avorrit. Llegeixo quan estic feliç. Llegeixo quan estic enfadat. Llegeixo quan estic trist. Hi trobo temps per a la lectura tots els dies.
  Llegeixo. Sempre.
  Aquesta entrada s'ha publicat en Uncategorized i etiquetada amb lectura, Manifest del lector, Ned Hayes, xarxes socials. Afegiu a les adreces d'interès l'enllaç permanent.
  ← Yvan Pommaux, l'il·lustrador del mes (setembre 2015)
  Poden els avis ajudar en la lectura dels seus néts? →
  3 pensaments sobre "Manifest del nou lector"
  Aurora | 21 Setembre 2015 a les 8:49
  Preciós el manifest! I què necessari…
  jcentell | 21 Setembre 2015 a les 11:51
  Gràcies pel comentari. Fa uns anys, més de deu, vam elaborar un manifest de les biblioteques escolars (està a la porta de la biblioteca, a la part de dins) i ara crec que haurem de tornar a revisar-lo perquè no hi ha manera d'arrencar. Crec que necessitem la implicació de tothom i, especialment, dels poders públics, perquè d'una vegada es doti adequadament a aquests equipaments que poden resultar vitals per al futur dels país. Tu ja saps la quantitat d'esforços que hi hem dedicat i el resultat que hem tingut. Però no ens interessa ser com un oasi enmig del desert; volem un servei que ajudi a crear consciencia planetària.